Anton Jakobsen

Anton Karl Hagbart Jakobsen (født 13. desember 1874 på Ramfjordnes i Tromsøysund, død 26. januar 1983) var en norsk politiker for Venstre. Han var ordfører i Tromsøysund kommune i periodene 1926-28 og 1932-34 og stortingsrepresentant innvalgt for Troms fylke i 1925-27 og 1934-36.

Jakobsen tok eksamen ved Tromsø lærerskole i 1894, og var deretter lærer (til 1922), gårdbruker og ishavsreder. Fra 1912 var han også kirkesanger (klokker). Han satt i styret for Tromsøysundets Sparebank fra 1904, og var administrerende direktør (banksjef) fra 1917 til 1959. I årene 1917-24 var han medisinalkasserer i Troms fylke. Han regnes som Ishavskatedralens far.

Utenom periodene som ordfører, var han medlem av formannskapet i Tromsøysund fra 1922 til 1956. I 1932-34 var han fylkestingsformann i Troms. Blant mange administrative verv var han blant annet formann i Nordnorsk Oljeselskap og Fiskeindustri fra 1933, formann i Troms Fylkes Dampskibsselskap fra 1935, og medlem i Venstres landsstyre 1939-46. Han var formann for Arktisk Forening fra dannelsen i 1947.

Anton Jakobsen ble tildelt ridderkorset av St. Olav på sin 75-årsdag i 1949. Han var far til Helge Jakobsen, som var stortingsrepresentant for Venstre og Det Nye Folkepartiet fra 1961 til 1973.

Arthur Arntzen og Ole Danbolt Mjøs foreslo i 2007 å få reist et minnesmerke over Anton Jakobsen.

Stortingskomiteer 
 1925-1927 medlem i Lønningskomiteen
 1934-1936 medlem i Administrasjonskomiteen

Referanser

Kilder 
 Biografi hos Norsk samfunnsvitenskapelig datatjeneste  (besøkt 2. januar 2013)
 Bjørn Steenstrup (red.): Hvem er Hvem? 1973. Aschehoug, Oslo 1973. ISBN 82-03-04887-0 (s. 279, digitalisert av Prosjekt Runeberg)
 Norsk polarhistorie: Anton Jakobsen (besøkt 2. januar 2013)

Eksterne lenker 
 

Stortingsrepresentanter 1925–1927
Stortingsrepresentanter 1934–1936
Stortingsrepresentanter for Troms
Stortingsrepresentanter fra Venstre
Ordførere i Tromsøysund
Venstre-ordførere i Troms
St. Olavs Orden
Personer fra Tromsø kommune
Norske hundreåringer